कालपी स्थित लंका मीनार नाम से विख्यात एक मीनार है जो नगर के रावगंज मोहल्ले में स्थित है। कुतुबमीनार की तरह दिखने वाली इस मीनार का निर्माण सन् 1857 ई० में कालपी निवासी, जनपद के ख्यातिलब्ध वकील बाबू मथुरा प्रसाद निगम ने करवाया था। बाबू मथुरा प्रसाद निगम जी अपने समय में रामायण प्रसंगों पर आधारित रामलीला में रावण के किरदार का पूरी जीवन्तता के साथ निर्वहन करते थे। उनकी तन्मयता का आलम ये था कि उनको लंकेश के नाम से ही जाना जाता था तथा अपने पात्र रावण के मोहपाश में वे ऐसे बंधे कि रावण की स्मृति को संरक्षित करने की दृष्टि से बाबू मथुरा प्रसाद निगम ने सन् 1857 ई० में 210 फुट ऊंची लंका मीनार का निर्माण करवा दिया। इस मीनार को बनवाने के लिए उन्होंने अपनी समूची जायदाद भी बेच डाली थी। कहा जाता है कि सीप, उड़द की दाल, शंख, कौड़ियों आदि से बनी इस मीनार को बनने में बीस वर्षों का समय लगा और लगभग एक लाख पचहत्तर हजार रुपये लागत लगी।